
Hodnotiaca správa dobrovoľníckeho programu „Čerstvý vietor“
2025
Dobrovoľnícky program v DSS v Jabloni  vytvára priestor pre osobný kontakt, ľudský prístup a zmysluplné trávenie voľného času prijímateľov sociálnych služieb. Jeho cieľom je obohatiť každodenný život prijímateľov prostredníctvom dobrovoľníckej podpory, ktorá prirodzene dopĺňa odbornú prácu zamestnancov zariadenia a prináša nové impulzy.
V roku 2025 pokračovalo zariadenie v realizácii programu „Čerstvý vietor“, pričom do jeho aktivít bola zapojená jedna dobrovoľníčka, ktorá s prijímateľmi sociálnej služby pracuje už tretí rok. Vďaka dlhšej spolupráci pozná ich potreby, možnosti aj osobitosti niektorých prijímateľov sociálnej služby, čo jej umožňuje poskytovať primeranú pomoc, podporu  v rôznych  situáciách.
Dobrovoľníčka sa venovala individuálnym aj skupinovým aktivitám. Skupinové aktivity zahŕňali rozhovory a aktivity na témy, ktoré prijímateľov zaujímali, vrátane tém zameraných na šťastie, životnú spokojnosť, využívanie voľného času a starostlivosť o vzhľad. Obľúbenou aktivitou bolo varenie v ZPB, na ktoré sa prijímatelia sociálnej služby vždy tešili.
Individuálna práca s prijímateľmi sa zameriavala aj na nácvik práce s modernými technológiami, ako je používanie mobilného telefónu a tabletu, čo prispelo k rozvoju digitálnych zručností a väčšej samostatnosti  u niektorých prijímateľov sociálnej služby. Dobrovoľníčka poskytovala prijímateľom pomoc, podporu  aj v bežných životných situáciách, bola im oporou pri riešení drobných problémov a pomáhala im lepšie sa orientovať v každodenných činnostiach. Zároveň sa podieľala na technickej podpore zariadenia, výrobe pozdravov a diplomov a dokumentovaní podujatí prostredníctvom fotografií. Dobrovoľníčka sa aktívne zapájala aj do spoločenských podujatí v zariadení aj v komunite,  ako boli  Deň obce Jabloň, Kreatívny deň a Štedrovečerná večera. Počas týchto akcií poskytovala prijímateľom podporu, asistenciu a povzbudenie, čím podporovala ich sebavedomie a ochotu zapájať sa do aktivít. Pre zariadenie znamenal program rozšírenie ponuky voľnočasových aktivít, podporu personálu pri podujatiach a posilnenie pozitívneho obrazu zariadenia v komunite.
Možno konštatovať, že dobrovoľnícky program „Čerstvý vietor“ aj v roku 2025 splnil svoj účel. Prítomnosť dobrovoľníčky mala pre prijímateľov veľký význam a priniesla im radosť, podporu a pocit, že sú vypočutí a dôležití. V nasledujúcom období sa chceme zamerať na podporu dobrovoľníctva a zapojenie ďalších dobrovoľníkov do dobrovoľníckeho programu.
V Jabloni, 07.01.2026
Vypracovala: Mgr. Bezegová Iveta                                    Schválil: Mgr. Ing. Sirka Marek
                                                                                                   riaditeľ DSS v Jabloni

